b'\n_START_ARTICLE_\nLuxor\n_START_SECTION_\nHistoria\n_START_PARAGRAPH_\nIhmisasutusta on ollut nykyisen Luxorin alueella jo neoliittiselta kivikaudelta l\xc3\xa4htien 5000-vuotta eaa. Alueen varhaiset asukkaat olivat Niilin tulvia hy\xc3\xb6dynt\xc3\xa4neit\xc3\xa4 maanviljelij\xc3\xb6it\xc3\xa4. Merkitt\xc3\xa4v\xc3\xa4 asutuskeskus kaupungista tuli muinaisen Egyptin aikana ensimm\xc3\xa4isen v\xc3\xa4likaudenaikana noin 2080 eaa, jolloin siit\xc3\xa4 tehtiin Yl\xc3\xa4-Egyptin hallinnollinen p\xc3\xa4\xc3\xa4kaupunki. Muinaiset egyptil\xc3\xa4iset tunsivat kaupungin nimill\xc3\xa4 Waset ja Nu Amon (kreik. Theba), j\xc3\xa4lkimm\xc3\xa4isen nimen tullessa kaupungin jumala Amunista. Kaupungin asema hallinnollisena keskuksena kasvatti sen uskonnollista merkityst\xc3\xa4 ajan my\xc3\xb6t\xc3\xa4 ja se oli my\xc3\xb6s t\xc3\xa4rke\xc3\xa4 kauppapaikka. Se oli l\xc3\xa4hell\xc3\xa4 Nubian luonnonvaroja ja kauppareittej\xc3\xa4, sek\xc3\xa4 sijaitsi reitill\xc3\xa4 Punaisellemerelle Qusairiin. Kaupungin merkitys jatkoi kasvuaan toisella v\xc3\xa4likaudella hyksojen vallatessa Pohjois-Egyptin, Ku\xc5\xa1in vaikutusvallan kasvaessa etel\xc3\xa4ss\xc3\xa4 ja Egyptin huvetessa k\xc3\xa4sitt\xc3\xa4m\xc3\xa4\xc3\xa4n vain Luxorin l\xc3\xa4hialueet. Dynastioiden 18\xe2\x80\x9319 v\xc3\xa4lill\xc3\xa4 egyptil\xc3\xa4iset valtasivat takaisin menetetyt alueensa Luxorista k\xc3\xa4sin ja kaupungista tuli maan hallinnollinen ja uskonnollinen p\xc3\xa4\xc3\xa4kaupunki. Luxorin ja Karnakin temppelit kasvoivat maan vauraimmiksi ja Niilin vastarannalle kehittyi Kuninkaiden laakso, hallitsijoiden ja t\xc3\xa4rkeiden virkamiesten hauta-alue._NEWLINE_Kolmannen v\xc3\xa4likauden aikana Egyptin p\xc3\xa4\xc3\xa4kaupunki siirrettiin takaisin pohjoiseen ja Luxorista tuli k\xc3\xa4yt\xc3\xa4nn\xc3\xb6ss\xc3\xa4 itsehallinnollinen alue Amunin pappien alaisuudessa. Sen poliittinen merkitys alkoi laskea Egyptin my\xc3\xb6h\xc3\xa4iskaudella. Aleksanteri Suuri valloitti Luxorin vuonna 332 eaa. ja kruunautti itsens\xc3\xa4 kuninkaaksi Luxorin temppeliss\xc3\xa4, jossa kruunattiin aikanaan Egyptin faaraot. Kreikkalaiset antoivat kaupungille nimen Theba. Nimen alkuper\xc3\xa4n tarinaa ei tunneta. Kreikkalainen Ptolemaiosten hallitsijasuku rakennutti joitakin lis\xc3\xa4yksi\xc3\xa4 Karnakin temppelikompleksiin ja Rooman vallattua kaupungin vuonna 30 eaa. he k\xc3\xa4yttiv\xc3\xa4t Luxorin temppeli\xc3\xa4 Rooman keisarien palvonnan kulttipaikkana. Diocletianuksen valtakaudella kaupungista tehtiin provinssin hallinnollinen keskus. Kaupunki oli turistikohde jo antiikin aikana ja siell\xc3\xa4 k\xc3\xa4vi roomalaisia ja kreikkalaisia matkailijoita._NEWLINE_Varhaisella kristinuskon ajalla kaupunkiin kasvoi suuri koptilainen yhteis\xc3\xb6. Yksi koptilaisista k\xc3\xa4\xc3\xa4nnynn\xc3\xa4isist\xc3\xa4 kaupungissa oli luostarilaitoksen perustajan pidetty Pakhomios. Monet alueen pyh\xc3\xa4t\xc3\xb6ist\xc3\xa4 muutettiin kirkoiksi ja Pakhomios perusti yksitoista luostaria, joissa oli yli 3\xc2\xa0000 munkkia ja nunnaa. Suuremmassa mittakaavassa kaupungin merkitys jatkoi laskuaan, mutta sit\xc3\xa4 ei esimerkiksi Memfisin tavoin koskaan hyl\xc3\xa4tty kokonaan. Egyptin muslimivalloituksen j\xc3\xa4lkeen vuonna 642 sai arabiankielisen nimens\xc3\xa4 al-Uqsur, joka on puolestaan johdettu arabian palatsia tarkoittavasta sanasta. Kaupungin historiallisten raunioiden merkitys avautui ulkomaailmalle vasta Napol\xc3\xa9on Bonaparten Egyptin sotaretken my\xc3\xb6t\xc3\xa4 vuonna 1798. Alueella alettiin tehd\xc3\xa4 kaivauksia ja siit\xc3\xa4 tuli Viktoriaanisella kaudella j\xc3\xa4lleen turistikohde. Kiinnostus kasvoi etenkin vuoden 1881 j\xc3\xa4lkeen, jolloin alueelta tehtiin kuninkaallisen haudan l\xc3\xb6yd\xc3\xb6s. Brittilehti The Times ja ranskalainen Journal des debats ker\xc3\xa4siv\xc3\xa4t jopa rahaa lukijoiltaan, jotta rauniot voitaisiin ostaa tutkimuksia varten raunioita asuttaneilta "arabimaanvaltaajilta". Lordi Carnarvon hankki itselleen yksinoikeuden nekropoliksen kaivauksiin ja vuonna 1922 h\xc3\xa4n ja arkeologi Howard Carter l\xc3\xb6ysiv\xc3\xa4t faarao Tutankhamonin haudan. Nykyisin kaupunki ja sen asukkaat ovat riippuvaisia turismista. Takaiskuna alueella on viime vuosikymmenien aikana tapahtunut useita islamistien iskuja turisteja vastaan. Yhdess\xc3\xa4 verisemmist\xc3\xa4 17. marraskuuta 1997 militantit surmasivat 58 matkailijaa ja nelj\xc3\xa4 egyptil\xc3\xa4ist\xc3\xa4 Deir el Bahrin arkeologisen kohteen ulkopuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2006 v\xc3\xa4est\xc3\xb6tilastojen mukaan kaupungissa asui yhteens\xc3\xa4 202\xc2\xa0232 asukasta. Paikalliset asukkaat ovat riippuvaisia turismista tulonl\xc3\xa4hteen\xc3\xa4\xc3\xa4n, mutta turismiin on panostettu my\xc3\xb6s paikallisten kustannuksella. Esimerkiksi joistakin kehitt\xc3\xa4misprojekteista on luovuttu alueen autenttisuuden yll\xc3\xa4pit\xc3\xa4miseksi.'